Ka nako ya bodiredi jwa ga Jesu mo lefatsheng, ga a ka a ikitsise ka tsela e e sa tshwanelang gore ke Mesia, Morwa Modimo. (Mareko 8:29, 30) Gantsi o ne a dira gore batho e nne bone ba iponelang seo ka bobone ka go reetsa dithuto tsa gagwe le ka go bona tsela e a tshelang ka yone le ka go bona dikgakgamatso tse dintsi tse a neng a di dira, tse bontsi jwa tsone a neng a di dira phatlalatsa. Ka sekai, o ne a fodisa “botlhe ba ba mo seemong se se maswe, ba ba neng ba tshwenngwa ke malwetse a a farologaneng le ditlhokofatso.” (Mathaio 4:24, 25; 7:28, 29; 12:15) Batho ba ba foufetseng, ba ba sa utlweng, ba ba digole le ba ba nang le malwetse a mangwe ba ne ba tla botlhe mo go Jesu mme o ne a ba fodisa. O ile a ba a tsosa le baswi! (Mathaio 11:4-6) Jesu o ne a dira kgakgamatso ya go tsamaya mo godimo ga metsi a ba a kokobatsa diphefo le makhubu ka nako ya sefefo se segolo, a dira jalo a bonwa ke barutwa ba gagwe. Go mmona a dira dikgakgamatso tseno go ne ga dira gore barutwa ba gagwe ba re: “Ruri o Morwa Modimo.”—Mathaio 14:24-33.